เปิดตรวจสอบสิทธิ์โครงการ ม.33เรารักกันแล้ววันแรก ยังไม่พบปัญหาระบบล่ม
เริ่มขึ้นแล้วสำหรับการตรวจสอบสถานะผู้ได้รับสิทธิ ในโครงการ "ม.33เรารักกัน" โดยวันนี้ (15 มี.ค. 64) เว็บไซต์ www.ม33เรารักกัน.com ได้เพิ่มปุ่มตรวจสอบสถานะผู้ได้รับสิทธิ ให้ผู้ที่ลงทะเบียนแล้วได้เข้าไปเช็กสิทธิว่าจะได้รับเงินเยียวยา 4,000 บาทหรือไม่ โดยสามารถเข้าไปตรวจสอบได้ตั้งแต่เวลา 06.00 น. วันนี้ เป็นต้นไป สำหรับบรรยากาศในช่วงเช้าที่ผ่านมา ยังไม่พบรายงานปัญหาระบบล่ม ซึ่งมีประชาชนบางส่วนตรวจสอบสิทธิแล้วพบว่า ได้รับสิทธิ ม33เรารักกัน จะได้รับวงเงินสิทธิ ม33เรารักกัน ตลอดระยะเวลาโครงการฯ ผ่านแอปพลิเคชัน "เป๋าตัง" ทุกๆ วันจันทร์ของแต่ละสัปดาห์ เริ่มใช้จ่ายได้ตั้งแต่วันที่ 22 มีนาคม 2564 เวลา 06.00 น. เป็นต้นไป และอย่าลืมยืนยันตัวตนรับสิทธิ์ผ่านแอพพลิเคชันเป๋าตัง เวอร์ชันปัจจุบัน 10.37.00 ขณะเดียวกัน มีประชาชนบางส่วนที่ไม่ได้รับสิทธิ จะพบข้อความว่า ท่านไม่ได้รับสิทธิ ม33เรารักกัน ตามด้วยเหตุผล บางคนพบว่า เป็นผู้ถือบัตรสวัสดิการแห่งรัฐ หรือได้รับสิทธิ์โครงการเราชนะ ขณะที่ประชาชนบางส่วนกรอกข้อมูลแล้ว พบว่า ดำเนินการไม่สำเร็จ ตรวจแล้วไม่พบเลขบัตรประจําตัวประชาชน หากเคยลงทะเบียนมาแล้วโปรดตรวจสอบสถานะบัตรประชาชนกับหน่วยงานรัฐผู้ออกบัตรก่อนทบทวนสิทธิ ในส่วนนี้ก่อนกดเช็คผลลงทะเบียน ขอให้ตรวจเช็คข้อมูลที่กรอกไปให้ถี่ถ้วนก่อนกดบุ๋มตรวจสอบผล เนื่องจากอาจจะกรอกข้อมูลส่วนใดส่วนหนึ่งผิด ในส่วนผู้ที่เช็คผลแล้วแล้วปรากฎว่า ไม่ได้รับสิทธิ ม33เรารักกัน สามารถยื่นขอทบทวนสิทธิได้ทันทีเริ่มตั้งแต่วันนี้ (15 มี.ค.64) ไปจนถึง 28 มีนาคม 2564 ยื่นทบทวนสิทธิได้ที่ www.ม33เรารักกัน.com ตั้งแต่เวลา 06.00 น.-23.00 น.ของทุกวัน และจะมีการประกาศผลการทบทวนสิทธิวันที่ 5 เมษายนเป็นต้นไป และในวันนี้ สํานักงานประกันสังคมทุกแห่งทั่วประเทศ เปิดให้ผู้ประกันตนมาตรา 33 กลุ่มที่ไม่มีสมาร์ทโฟน สามารถไปลงทะเบียนรับสิทธิ โดยนำบัตรประจำตัวประชาชนแบบสมาร์ทการ์ดไปติดต่อลงทะเบียนที่สำนักงานประกันสังคมจังหวัดสาขาใกล้บ้าน ได้ตั้งแต่วันนี้ ไปจนถึง 28 มีนาคม 2564 ตั้งแต่เวลา 08.00 น.-17.00 น. ทุกวันไม่เว้นวันหยุดราชการ